Author: zdeno.kmetek
Last saved by: viera.chuda
Company: MŠSR

Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		Štátna radkyňa 
Znalosť jazykov:                                            Anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				27.10.2010
Prijímajúca organizácia: 			Rada Európskej únie, generálny sekretariát                                                                     
Účel cesty:					5. zasadnutie pracovnej skupiny pre šport Rady  
                                                                       Európskej únie (Rada EÚ)
Spôsob financovania: 		            Ministerstvo školstva, vedy, výskumu 
                                                                       a športu SR a Rada EÚ    

3. Rámcový program pobytu
27.10.2010
12,00 h – príchod do Bruselu
14,30 h – začiatok zasadnutia
18,15 h – koniec zasadnutia
odchod delegácií

4. Všeobecné informácie k problematike
Zasadnutia pracovnej skupiny pre šport (Working Party on Sport) sa vždy uskutočňujú pred zasadnutím Rady EÚ pre vzdelávanie, mládež kultúru a šport a spolu so zasadnutím COREPER 1 predstavujú prípravu na zasadnutia Rady EÚ, na ktorých sa zúčastňujú ústavní činitelia (ministri, príp. štátni tajomníci) členských štátov EÚ. Na zasadnutiach pracovnej skupiny pre šport sa preberajú témy, o ktorých sa bude rokovať a pripravujú závery, ktoré sa budú schvaľovať na zasadnutí Rady EÚ.

Informácie Belgického predsedníctva EÚ:
Rokovanie pracovnej skupiny viedla An Vermeersch z flámskeho ministerstva pre šport. Informovala, že správa z neformálneho stretnutia ministrov športu bude zverejnená na internetovej stránke belgického predsedníctva EÚ. Zároveň upozornila, že sa blíži  formálne zasadnutie Rady EÚ pre šport, ktoré sa uskutoční 18. novembra 2010 popoludní a konferencia expertov v oblasti vzdelávania v športe, ktorá bude prebiehať od 18.-19. decembra 2010 v Gente (Belgicko).

Informácie Európskej komisie:
Komisia predložila minulý týždeň oznámenie o prioritách európskej spolupráce v oblasti športu (zdraviu prospešné telesné aktivity, sociálna inklúzia v/prostredníctvom športu, boj proti dopingu, vzdelávanie a odborná príprava v športe a štrukturovaný dialóg so športovým hnutím) na pripomienkové konanie v rámci Európskej komisie, čo by malo umožniť jeho zverejnenie v druhej polovici decembra 2010. Európska komisia vzala na vedomie reakcie členských štátov k športovému programu a významu dobrovoľníctva v športe prezentované v rámci neformálneho stretnutia ministrov športu v Antverpách.

Témy zo zasadnutia pracovnej skupiny pre šport Rady EÚ:
•	Sociálna inklúzia v/ prostredníctvom športu
Predsedníctvo EÚ pripravilo dve otázky pre diskusiu ministrov počas Rady EÚ pre šport: 
1. Identifikuje politika športu vo vašej krajine nejaké špecifické cieľové skupiny? Ak áno,    
    ktoré?  
2.  Existujú vo vašej krajine špecifické projekty s cieľom podpory športu pre znevýhodnené 
     skupiny ?  
Pracovná skupina pre šport schválila návrh otázok pre diskusiu ministrov počas Rady pre šport v novembri 2010. 
•	Návrh záverov Rady EÚ a ústavných činiteľov členských štátov o úlohe EÚ v medzinárodnom boji proti dopingu  
Belgické predsedníctvo EÚ krátko predstavilo Svetovú anti-dopingovú agentúru, súkromnú nadáciu podľa švajčiarskeho práva (World Anti-doping Agency -WADA) a základné princípy zastúpenia EÚ v jej orgánoch. Svetová anti-dopingová agentúra (ďalej len „WADA“) je organizovaná na princípe kontinentov.  Zatiaľ sa koordinácia na úrovni EÚ vzhľadom k WADA nepovažuje za dostatočnú. CAHAMA (ad-hoc Európsky výbor pre WADA) je ustanovená pre koordináciu v rámci celej Európy. Pracovná skupina pre šport  musí preto zohrávať dôležitú úlohu v posilnení koordinácie na úrovni EÚ v rámci tejto problematike, aby názory EÚ a jej členských štátov mali počas rokovaní WADA náležitú váhu. Preto Rada EÚ pre šport pokladá za dôležité, aby sa pozície členské štáty a EÚ koordinovali pred zasadanutiami WADA. 
Delegácie prerokovali návrh záverov Rady EÚ pre šport o úlohe EÚ v medzinárodnom boji proti dopingu. Predsedníctvo skonštatovalo, že zaznamenalo širokú podporu svojho návrhu o posilnenie spoločnej koordinácie a vystupovania EÚ voči WADA. Niektoré výhrady k tomuto návrhu  sa bude predsedníctvo EÚ snažiť vyriešiť bilaterálne.

•	Svetová anti-dopingová agentúra – koordinácia EÚ pre zasadanie v Montreali 20.-21.11.2010
V rámci tohto bodu sa  hovorilo o návrhu pozície EÚ k jednotlivým bodom programu rokovania WADA (20.-21.11. Montreal). EÚ by mala požiadať o včasnejšie poskytnutie dokumentov WADA za účelom lepšej koordinácie. Dôležité pre budúcnosť bude zaujať stanovisko v otázke pripravovanej revízie kódexu WADA, nakoľko niektoré súčasti súčasného kódexu sú v rozpore s právom EÚ v oblasti ochrany osobných údajov športovcov. Stretnutie CAHAMA (koordinácia európskych členov WADA) je plánované na 10.11.2010, preto je dôležité schváliť pozíciu EÚ pred týmto dátumom. Pracovná skupina prerokovala návrh pozície EÚ k jednotlivým bodom programu rokovania WADA, ktoré sa uskutoční  od  20.-21.11.2010 v Montreali.  Návrh dosiahol širokú podporu, avšak tri členské štáty (Portugalsko, Nemecko a Rakúsko) si uplatnili výhradu na preskúmanie a odoslanie svojich pripomienok v náhradnom termíne.

•	Rôzne
Delegácia Maďarska stručne informovala o prioritách počas svojho nadchádzajúceho predsedníctva, v prvej polovici roka 2011. Zároveň zdôraznila potrebu koordinovať pozíciu EÚ na rokovaniach WADA. Prvé zasadnutie pracovnej skupiny pre šport  počas maďarského predsedníctva EÚ by malo byť 25.1.2011. Neformálne zasadnutie ministrov športu je plánované v dňoch 22.-23.2.2011. 

5. Stručné zhrnutie rokovania
Piate zasadanie pracovnej skupiny pre šport počas belgického predsedníctva bolo venované príprave Rady ministrov pre šport. Pracovná skupina schválila návrh otázok pre diskusiu ministrov počas Rady v novembri 2010 (1.realizujú sa vo vašej krajine osobitné projekty zamerané na podporu športu medzi sociálne znevýhodnenými skupinami? 2. ktoré priority by ste stanovili pre činnosť na úrovni EÚ v tejto oblasti vychádzajúc z vašich skúseností na vnútroštátnej úrovni?)
 V rámci štandardného postupu bude dokument predložený na COREPER 1 a následne na rokovanie Rady EÚ pre šport. Delegácie prerokovali návrh záverov rady o úlohe EÚ v medzinárodnom boji proti dopingu. Predsedníctvo EÚ skonštatovalo, že zaznamenalo širokú podporu svojho návrhu a výhrady sa bude snažiť vyriešiť s členskými krajinami bilaterálne. Pracovná skupina prerokovala návrh pozície EÚ pre jednotlivé body k programu rokovania WADA, 20.-21.11.2010 v Montreali.  Návrh predsedníctva dosiahol širokú podporu. Tri členské štáty (PT, DE,AT) si vyhradili právo preskúmať návrh podrobnejšie a zaslať prípadné pripomienky neskôr. Návrh predsedníctva EÚ, ktorý bude vypracovaný ako dokument by mal odsúhlasiť COREPER ako tzv. bod I, a len v prípade pretrvávajúcich problémov by sa objavil ako bod II.  Delegácia Maďarska na záver stručne informovala o prioritách počas svojho nadchádzajúceho predsedníctva a termínoch najvýznamnejších stretnutí.

6. Závery a odporúčané závery 
Pracovná skupina pre šport sa na piatom zasadnutí dohodla na dvoch otázkach týkajúcich sa sociálnej inklúzie v športe a prostredníctvom športu ku ktorým by sa mali vyjadriť ministri na nastávajúcej Rade EÚ športu. Ohľadom témy, týkajúcej sa zlepšenia koordinácie EÚ k WADA sa na zasadnutí dospelo takmer k úplnému konsenzu. Členské štáty EÚ sa dohodli, že pred najdôležitejšími zasadnutiami WADA sa stretnú a pripravia spoločnú platformu EÚ.

7. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje na rokovaní pracovnej skupiny v rámci športovej agendy EÚ a má takto možnosť ovplyvniť tvorbu športovej politiky na európskej a národnej úrovni. Zároveň, v spolupráci s predstaviteľmi Stáleho zastúpenia SR v Bruseli pripravuje podklady pre ministra na rokovania Rady EÚ v rámci agendy „Šport“. Počas rokovaní boli získané informácie, ktoré budú využité pri tvorbe koncepcií a aktualizácii programu rozvoja športu.

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 08.11.2010
		
Správu vypracovala: Mgr. Lýdia Babiaková 			

Správu schválili: Ing Pavol Swiec, GRS   ..............................................                       
                                
                            Ing. Elena Malíková, RO104  ...........................................